Incheon internasjonale lufthavn

Incheon internasjonale lufthavn  er den største flyplassen i Sør-Korea og en av de største i Asia. Den ble kåret til verdens beste flyplass i 2006, og har mottatt en fem-stjernes rangering av Skytrax, som er en prestisjefull utmerkelse flyplassen bare deler med to andre, Hongkong internasjonale lufthavn og Singapore Changi Airport.

Flyplassen ligger 30 minutters reise øst for Seoul og er hovedflyplass for de sørkoreanske flyselskapene Korean Air, Asiana Airlines og Polar Air Cargo. Incheon Tiger Airways, som er et nyetablert datterselskap av Tiger Airways i Singapore ønsker å benytte flyplassen som sin base.

Den åpnet 29. mars 2001 og erstattet Gimpo internasjonale lufthavn, som nå bare benyttes for innenlandske flygninger samt flygninger til Tokyo internasjonale lufthavn (Haneda) og Shanghai Hongqiao internasjonale lufthavn. Flyplassen er en hub for internasjonale sivile flygninger og godstransport i Øst-Asia. Sikkerhetstiltakene på flyplassen er hypermoderne og rettet både mot terror og sykdomsspredning. Fasilitetene gjør at Incheon internasjonale lufthavn anses som Asias teknologisk mest avanserte flyplass.

Flyplassen er Asias sjette travleste målt etter antall passasjerer, og den femte travleste målt etter godsmengde og den ellevte travleste målt etter antall internasjonale passasjerer.

Overblikk 

Incheon internasjonale lufthavn ligger vest for den sørkoreanske byen Incheon, på øya Yeongjong-Yongyu på landets vestkyst. Øya var tidligere delt i de to øyene Yeongjong og Yongyu, men fyllinger mellom øyene gjør at de nå framstår som en.

Flyplassen er knyttet til fastlandet av Incheon International Airport Expressway, og en del av denne utgjør Yeongjongbrua, og den nybygde Incheonbrua som korter ned reisetiden til Songdo sør for Incheon by med vel en time. Motorveien svinger innom Gimpo og forbinder dermed den internasjonale flyplassen med største nasjonale flyplassen. Flyplassen har ulike bussforbindelser til Seoul og mange større byer i Sør-Korea. I tillegg finnes andre transportmuligheter som ferge mellom Yeongjong og Incheon og en egen limousintjeneste fra Seoul.

Jernbaneforbindelsen AREX har også forbindelse med Gimpo internasjonale lufthavn og med Seouls undergrunnsbane, Linje 5, som åpnet 23. mars 2007, og en videre forlengelse til Seoul stasjon åpnet i desember 2010.

Flyplassen fikk utmerkelsen «Best in Service Award in Class» på 1st International Conference on Airport Quality and Service av IATA og ACI og rangert på andreplass i «Best Airport Worldwide» etter Hongkong internasjonale lufthavn, foran Singapore Changi lufthavn. Flyplassen ble også rangert som nummer en i verden av Airports Council International.

Incheon internasjonale lufthavn kan ta imot passasjerer fra 44 fly samtidig.

Historie 

Etter OL i Seoul i 1988 opplevde Sør-Korea en sterk vekst i internasjonal flytrafikk. I 1990 var det klart at Gimpo internasjonale lufthavn ikke hadde kapasitet nok for en videre vekst. Arbeidene med den nye flyplassen startet i november 1992. Flyplassen ble plassert på vestkysten, og bygd på et gjenvunnet område mellom de to øyene Yeongjong og Youngyu. Byggearbeidene tok åtte år, og i tillegg kom en periode på seks måneder til nødvendige tester. Den offisielle åpningen var i mars 2001. Flyplassen er konstruert for å kunne utvides senere, og andre utbyggingsetapper er underveis.

Ved åpningen av flyplassen startet en rekke problemer, i stor grad knyttet til bagasjehåndteringssystemet. Problemene ble oppdaget under testingen før åpningen, men en klarte ikke å utbedre manglene før åpningen. Dette betød at baggasjehåndteringen var delvis manuell den første måneden etter åpningen. Når problemene først ble løst, fungerte flyplassen etter planen.

Som en følge av Terrorangrepet 11. september 2001 ble sikkerhetssystemet på flyplassen oppgradert, sammen med medisinsk utstyr for å håndtere ulike epidemier. Utstyret gjør at flyplassen i dag anses som en av de mest avanserte i verden, og den mest avanserte i Asia.

Trafikken på flyplassen har økt sterkt. I 2002 ble det klart at flyplasskapasiteten ville være nådd i 2006, noe som førte til at en i februar 2002 vedtok å starte arbeidene med en utvidelse av flyplassen. Arbeidene skulle etter planen være ferdige i desember 2008, men på grunn av OL i Beijing, modifiserte en byggearbeidene, slik at konstruksjonsarbeidet kunne avsluttes i juli 2008.

Incheon internasjonale lufthavn er en av flyplassene som er oppgradert for å kunne ta imot den nye flytypen Airbus A380. Den første testturen ble foretatt 15. november 2006 og da ble alt utstyr, deriblant dokkingportene for flytypen ble testet og godkjent.

Blant de kommende utbyggingsplanene er at byen Incheon og logistikkselskapet Hanjin Corporation (morselskapet til Korean Air) skal bygge et ni etasjers sykehus nær flyplassen. Avtalen ble signert 10. januar 2008 og det nye sykehuset, Yeongjong Medical Center skal være ferdig i 2011 og skal være både lokalsykehus og mesisinsk senter for de 30 000 turistene som hvert år trenger medisinsk oppfølging i landet.

Tidslinje 
 Februar 1992: Planene godkjent.
 November 1992: Konstruksjonsarbeidet for fase en starter, landgjennvinning starter.
 Juli 1994: Dikene mellom de to øyene er ferdige.
 Mars 1996: Flyplassen får navnet «Incheon internasjonale lufthavn».
 Mai 1996: Anleggsstart for passasjerterminalen.
 Desember 1996: Anleggsstart for første rullebane.
 30. juni 2000: Ferdigstilling av basesstrukturen.
 Juli 2000: Testoperasjoner bengynner.
 November 2000: Offentyliggjøring av åpningsdag.
 29. mars 2001: Offisiell åpning.
 Februar 2002: Konstruksjonsarbeidet for fase to starter.
 November 2002: Ny parkeringsplass for fly ferdigstilles.
 Oktober 2003: Konstruksjonsarbeidet for ny godsterminal starter.
 November 2003: Nytt transportsystem internt på flyplassen starter.
 Desember 2003: Anleggsstart for tredje rullebane.
 Juni 2004: Anleggsstart for ny passasjerterminal.
 September 2004: Installasjon av nye navigasjonslys.
 Januar 2005: Ferdigstilling av nytt strømforsyningssystem.
 April 2005: Ferdigstilling av ny passasjerterminal.
 Mars 2007: Jernbanelinja til flyplassen åpner.

Se også 
 Gimpo internasjonale lufthavn – Seouls tidligere internasjonale flyplass, benyttes i dag til innenrikstrafikk.

Referanser

Eksterne lenker 
 
 Incheon International Airport Foreign Carrier Cargo Terminal
 Korea City Air Terminal
 Korea Airport Service
 
  New Airport Highway Co. – Incheon International Airport Expressway
 Incheon International Airport Railroad (A'REX) (koreansk)

Byggverk i Incheon
Flyplasser i Sør-Korea
Etableringer i 2001
2001 i Sør-Korea